GULF วิ่งทุบ “ออลไทม์ไฮ” ส่งท้ายปีรับเม็ดเงินไหลเข้าก่อน SET50 มีผลปีหน้า!
GULF วิ่งทุบ "ออลไทม์ไฮ" ส่งท้ายปีรับเม็ดเงินไหลเข้าก่อน SET50 มีผลปีหน้า! โดยล่าสุด ณ เวลา 14.57 น. อยู่ที่ระดับ 82 บาท บวก 4.25 บาท หรือ 5.47% สูงสุดที่ระดับ 82.25 บาท ต่ำสุดที่ระดับ 77.75 บาท ด้วยมูลค่าการซื้อขาย 1.17 พันล้านบาท
28 ธ.ค. 2561

ผู้สื่อข่าวรายงานว่า ราคาหุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 14.57 น. อยู่ที่ระดับ 82 บาท บวก 4.25 บาท หรือ 5.47% สูงสุดที่ระดับ 82.25 บาท ต่ำสุดที่ระดับ 77.75 บาท ด้วยมูลค่าการซื้อขาย 1.17 พันล้านบาท

ทั้งนี้ ราคาหุ้น GULF ปรับตัวเพิ่มขึ้นวันนี้ทำจุดสูงสุดใหม่ตั้งแต่เข้าซื้อขายในตลาดหลักทรัพย์ เมื่อวันที่ 6 ธ.ค.60
ด้าน นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยกับ “ข่าวหุ้นธุรกิจออนไลน์” ว่า ปัจจัยที่ส่งผลให้ราคาหุ้น GULF ปรับตัวขึ้นแรงในวันนี้ คาดว่ามาจากการเข้าคำนวณ SET 50 เนื่องจากภายหลังการเข้าคำนวณดังกล่าว กองทุนจะมีการปรับน้ำหนักการลงทุนเพิ่ม
ขณะเดียวกัน นายมงคล พ่วงเภตรา ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.เคทีบี (ประเทศไทย) เปิดเผยกับ “ข่าวหุ้นธุรกิจออนไลน์” ด้วยว่า ปัจจัยที่ส่งผลให้ราคาหุ้น GULF ปรับตัวขึ้นแรงวันนี้ อาจจะมีส่วนเกี่ยวข้องกับการเข้าคำนวณ SET50 แต่อย่างไรก็ตาม มองว่า GULF เป็นหุ้นที่ดูปลอดภัยและน่าลงทุนที่สุดในกลุ่มโรงไฟฟ้า